Hurongwa Hwekunyoresa Mazita Evachavhota Hotanga Nemutauro
Asi mutungamiri weMDC, VaMorgan Tsvangirai, vakaudza vatsigiri vebato ravo kuMarondera kuti vanofanirwa kunyoresa mazita avo mu Voters 
Panguva iyo vezve matongerwo enyika vatanga kugadzirira sarudzo dzegore rinouya, hurumende haisati yavandudza bumbiro remitemo yenyika kuitira kuti sarudzo dzemutungamiri wenyika, dziitwe pamwe chete nedzenhengo dzedare reparamende. Carole Gombakomba weStudio 7 anongorora zvimhingamipinyi zviripo munguva yekugadzirira sarudzo idzi. Ukuwo, MDC yati hurongwa hwekunyoresa vachavhota, kutorwa kwezvitupa pamwe nekuongorora magwaro emazita evanhu vachavhota, uho hwakatanga mwedzi wapera, hahuna kutsarukana sezvo hwakanangana nekuti husimudzire Zanu PF. Munyori wezvekurima muMDC inotungamirirwa naVaArthur Mutambara, VaRenson Gasela, vati vakashanyira nzvimbo dziri kuLower Gweru uko vakaona vechidiki vakawanda vachitadza kutora zvitupa nezvikonzero zvinosanganisira kushaikwa kwemafirimu emifananidzo. VaGasela vati izvi zviri kuitirwa kuti vechidiki ava, avo vati vanofungidzirwa kuti vanotsigira MDC, vatadze kunyoresa, izvo zvinozovatadzisa kuvhota gore rinouya. Vachitaurawo vari kuMarondera neMugovera, mutungamiri weMDC, VaMorgan Tsvangirai, vakaudza veruzhinji kuti vanofanirwa kuenda kunonyoresa mazita avo, kuitira kuti kana sarudzo dzoitwa, vakwanise kuvhota. Vakatiwo veruzhinji vanofanirwa kubatana, kuitira kuti vabvise Zanu PF pachigaro. VaTsvangirai vakatorawo mukana uyu kuudza vaimbove varwiri vehondo yerusununguko kuti ma War Vets haana kurwira kusunungura Zanu PF, asi kuti Zimbabwe yose. Vakati ma War Vets haafanirwe kushandiswa nemapato ezve matongerwo enyika mukuita mabasa akaipa, sezviri kuitwa neZanu PF. Panyaya yekubatana kweMDC, Vatsvangirai vakati chinokosha inyaya yekuti vanhu vabatana mukubvisa VaMugabe, mushure mekunge hurumende yavandudza bumbiro remitemo yenyika, pamwe nekugadzirisa mitemo yesarudzo. Vakati chero munhu wese zvake ane kodzero yekukwikwidza chinzvimbo chemutungamiri wenyika. Mukuru anoona nezvesarudzo muMDC inotungamirirwa VaTsvangirai, VaIan Makone, vatiwo hurumende haina kupa vanhu nguva yakakwana yekuvazivisa nezve hurongwa uhwu. Dzimwe Nhau Kubva kuStudio 7...